text: Trods nederlag har Jørgen sejret
  13 oktober 2018 kl. 11.50
  Jørgen Øllegaard Jensen vandt suverænt DM i græskar i 2017 med det største græskar, der nogensinde er set i Danmark. Nu er han slået af en sjællænder - men han har en lille andel i den nye rekord.
  Jørgen Øllegaard Jensen fra Kvong ved Varde vandt DM i græskar i 2017 med et hjemmedyrket græskar på 485,4 kilo.
  I dag blev den rekord slået af sjællænderen og debutanten Lasse Blach, som her til middag i Tivoli kunne præsentere et græskar på hele 589,4 kilo. Det er 104 kilo mere end Jørgens vindergræskar fra sidste år.
  Jørgen Øllegaard Jensen, Græskaravler, Kvong: "Vindergræskaret er dyrket af et frø fra mit græskar fra sidste år."
  - Vindergræskaret er dyrket på friland, og har groet i mit drivhus, som normalt er det bedste, når man vil dyrke kæmpegræskar. - Men sådan har det ikke været i år med den meget varme sommer, fortæller Jørgen Øllegaard Jensen lige efter konkurrencen lørdag formiddag i Tivoli til TV SYD.
  
  En lille andel i sejren
  Jørgen Øllegaard Jensen vidste godt på forhånd, at han ikke havde en chance for at vinde i år, da hans deltagende græskar kun vejer 248 kg. Alligevel glæder han sig over dagens resultat:
  - Vindergræskaret er dyrket af et frø fra mit græskar fra sidste år, så jeg har en lille andel også i årets vindergræskar, siger Jørgen Øllegaard Jensen til TV SYD. - Faktisk er dette års tre største græskar lavet af frø fra mit vindergræskar, så jeg har god grund til også at være glad, siger han.
  DM i græskar blev lørdag afholdt i Tivoli i København. 11 deltagere var med i årets konkurrence, og det er første gang, at der har været så mange med.
  De 11 kæmpegræskar kan ses i Tivoli frem til og med den 4. november.
  
  